Vakbond hof toe oor salarisbesnoeiingsMinister Tito Mboweni. Foto: Elmond Jiyane, GCIS Die openbare werknemersvereniging (PSA), een van die grootste vakbonde binne die Suid-Afrikaanse openbare sektor, sleep die regering hof toe oor die beplande salarisbesnoeiing van staatsdienswerkers. Die vakbond het Vrydag ŉ salarisgeskil by die arbeidshof ingedien oor die regering se besluit om terug te gaan op ŉ ooreenkoms oor salarisverhogings oor die volgende paar jaar. Die minister van finansies, Tito Mboweni, het sy begroting daaraan gehaak dat die staatsdiens se salarisrekening ongeveer R160 miljard minder sal wees as waarvoor in die mediumtermyn-bestedingsraamwerk begroot is, het Maroela Media berig. Dít in ŉ poging om geld te spaar ten spyte daarvan dat die regering hom skriftelik vir drie jaar tot spesifieke salarisverhogings verbind het. Hiervan het nog net twee jaar verstryk, maar die staat se finansiële posisie is nou so benard dat die staat daarvan afgewyk het deur aanvanklik 0% aan te bied. Die PSA se standpunt is egter dat die regering verbind is tot die ooreenkoms met betrekking tot werkgewers se salarisse tot 31 Maart volgende jaar. “Die staat wil nou hierdie ooreenkoms herbeding, maar die PSA is gekant teen enige sodanige herbedinging. Die vakbond meen dat ons lede ŉ kontraktuele reg het op salarisverhogings soos ooreengekom. Dié reg kan slegs deur die arbeidshof afgedwing word,” het die vakbond Vrydag gesê.